Anecdota per sbassar la morala da lavur

Da Heinrich Säli / Ignaz Cathomen

En in port da mar da la costa occidentala da l'Europa giascha in um vestgì plitost povramain en sia navetta da pestgar e dorma. In turist vestgì a la moda metta gist in nov film da colur en ses apparat per fotografar quest maletg idillic: il tschiel blau, la mar verda cun sias crestas alvas da stgima, la navetta naira, la chapitscha cotschna dal pestgader, in maletg paschaivel. Clic. Anc ina giada: clic, e damai che tuttas bunas chaussas èn trais e segir è segir, ina terza gia: clic. Quest tun setg, quasi ostil, dasda il pestgader durment. El leva si anc mez en sien ed anc en sien tschertga el ses pac cigarettas. Avant ch'el ha chattà il tschertgà, al ha il turist premurà gia tegnì in pac avant il nas. EI n'ha betg gist al chatschà la cigaretta en bucca, dentant al mess quella enten maun, ed in quart clic, quel dal battafieu, concluda la procedura da galantaria. Tras questa gentilezza stravagada, in pau da memia, dentant strusch mesirabla u da cumprovar, hai dà in tschert embrugl irrità tranter ils dus individis uschè differents. Il turist, abel da discurrer il linguatg dal pajais, prova da surmuntar la fatalitad cun cumenzar in discurs. "Vus vegnis a far oz ina buna pestgada. "

Il pestgader scurlatta il chau ed il turist vegn pli e pli gnervus. EI fa segiramain quitads per quest uman da povra cumparsa ed en in tschert senn ha'l malputgà per il pestgader che na para betg d'avair gì gronda fortuna en sia vita. "O, Vus n'As sentis betg propi en gamba?" Finalmain mida il pestgader dal linguatg da gests vi sin quel da pleds. "Jau ma sent grondius", di el. Jau ma sun anc mai sentì meglier che oz.

El leva si, sa stenda, sco sch'el vuless mussar sia postura atletica. "Jau ma sent fantastic." L'expressiun da la fatscha dal turist vegn pli e pli trumpada ed el na po betg pli supprimer la dumonda che para d'arder sin ses lefs: "Pertge na navigais alur betg viador cun Vossa nav?"
La resposta è curta e precisa. "Perquai che jau sun navigà viador oz en damaun." "Avais fatg ina buna pestgada?"
"Ella è stada uschè buna che jau na dovrel betg navigar or oz ina segunda giada. Jau hai tschiffà oz quatter giombers da mar e quasi dus tozzels sgombers (Makrelen)."

Il pestgader, finalmain alert, vegn pli e pli tschantschus e dat al turist quietant cun il maun sin la spatla. La fatscha trumpada da quel para d'exprimer in quità commovent, dentant strusch necessari. 
"Jau hai schizunt avunda per damaun e puschmaun", di el per levgiar il quità da l'ester. "Fimais ina da las mias?" "Gea, gugent, grazia!"
Las cigarettas vegnan messas en bucca, in tschintgavel clic e l'ester sa metta scurlattond il chau sin l'ur da la nav e metta la camera or da maun, pertge ch'el dovra uss domadus mauns per dar pais a quai ch'el ha da dir.
"Jau na ma vuless betg maschadar en Voss fatgs persunals", di el, "dentant As imaginai ina giada, Vus navigais viador ina segunda, ina terza, forsa perfin ina quarta giada, e Vus tschiffassas trais, quatter, tschintg, forsa schizunt diesch tozzels sgombers. As imaginai ina gia."
Il pestgader dat dal chau.
Ed il turist cuntinuescha: "Vus na navigassas betg be oz, mabain era damaun, puschmaun, gea mintga di favuraivel, duas, trais u forsa quatter giadas viador sin la mar - savais Vus tge che succediss alur?"
Il pestgader scurlatta il chau.
"Sin il pli tard en in onn pudessas Vus cumprar in motor, en dus onns ina segunda nav ed en trais u quatter onns ina pitschna bartga da pestgar. Cun duas navettas u cun la bartga pudessas Vus natiralmain tschiffar bler dapli peschs - in bel di avessas Vus duas bartgas, Vus vegnissas...", sia vusch disdi per in mument da l'entusiassem, "Vus construissas ina pitschna chasa per tegnair frestg Voss peschs, forsa ina fimentera, pli tard ina fabrica per producir marinadas, Vus sgulassas cun in agen helicopter per chattar las rotschas da peschs e cun in radiofon dessas Vus Voss cumonds a Vossas bartgas. Vus pudessas acquistar ils dretgs per pestgar salmuns, avrir in restaurant per spezialitads da peschs, exportar ils giombers directamain a Paris senza in commerzi intermediar - ed alur..." - puspè disdi la vusch da l'ester pervia da ses entusiassem. Scurlattond il chau, contristà enta funs ses cor, gia vesend a svanind ses plaschairs da vacanzas, guarda el sin las undas paschaivlas che sa rodlan a riva ed en las qualas ils peschs anc betg tschiffads nodan allegramain enturn. "Ed alur", di el, ma danovamain disdi sia vusch da l'irritaziun. Il pestgader al dat giu per il dies sco ad in che ha laschà ir a travers. "Tge alur", dumonda el quasi sut vusch. "Alur", respunda l'ester cun entusiassem calmà, "alur pudessas Vus seser quietamain en il port, durmir en il sulegl - e guardar viador sin la grondiusa mar."
"Quai fatsch jau gea gia uss", di il pestgader, "jau ses cumadaivlamain en il port e dorm, be il clic da Vossa camera che m'ha sveglià." Profundà en patratgs pervia dals pleds dal pestgader abanduna il turist il port. Era el aveva ina giada cartì ch'el lavuria per in di na pli stuair lavurar. Ed el n'ha betg sentì il minim malputgà per il pover pestgader, sin il pli ch'el era in pau scuidus sin quel.